Кърымыр школакIуэхэм къазэрыщыхъур
Кърымыр Урысейм къыгухьэжын хуей щIэхъуа тхыдэ щхьэусыгъуэхэмрэ иджырей тегъэщIапIэхэмрэ ятеухуауэ Налшык къалэм дэт курыт еджапIэ №9-м и класс нэхъыжьхэм щIэсхэм епсэлъащ КъБР-м и Парламентым ЩIалэгъуалэм, жылагъуэ зэгухьэныгъэхэм, цIыхубэ хъыбарегъащIэ IэнатIэхэм я IуэхухэмкIэ и комитетым и унафэщI Хьэщхъуэжь Татьянэ. Ар «Дэ дызэщIыгъущ» цIэр иIэу «Урысей зэкъуэтым» зэхилъхьа парт проектым ипкъ иткIэ ди республикэм япэу щекIуэкIа дерс зэIухащ. ЗэIущIэр зытеухуар мы зэманым къэхъуа Iуэху инхэм я мыхьэнэр щIалэгъуалэм ягурыгъэIуэнырщ.
Псалъэмакъым и япэ Iыхьэр теухуауэ щытащ Кърымым щыIэ щытыкIэр щIызэIыхьам и тхыдэ лъабжьэхэм, совет лъэхъэнэм къэралым и унафэщIхэм ялэжьа щыуагъэхэм, иужькIэ СССР-р щыкъутэжым республикэ псоми «зыми IэщIэмылъу» зэрагъэIуам, Кърым Республикэмрэ федеральнэ мыхьэнэ зиIэ Севастополь къалэмрэ Урысей Федерацэм и субъектхэм ящыщ зэрыхъуам.
Украинэм щыIэ политикэ щытыкIэм щытепсэлъыхьым, Хьэщхъуэжь Татьянэ школакIуэхэр къыхуриджащ цIыхубэ хъыбарегъащIэ IуэхущIапIэхэр зэпэувауэ щызэныкъуэкъу лъэхъэнэм пцIымрэ пэжымрэ зэхагъэкIыфу зрагъэсэну, бжыгъэхэмрэ щапхъэхэмрэ зрагъэпщэну. «Дунейм щекIуэкI Iуэхухэм щыгъуазэ зыщыфщIкIэ, фэ егупсысауэ, акъыл хэлъу фыбгъэдыхьэн хуейщ. КъэкIуэну зэманым къэралыр зезыхьэнур фэращи, фэ фщыщ дэтхэнэми нэгъэсауэ къыгурыIуэн хуейщ украинхэри, урысхэри, Кърымым щыпсэу адрей лъэпкъхэри ижь-ижьыж лъандэрэ зэкъуэшу къызэрызэдэгъуэгурыкIуэр», — къихигъэщхьэхукIащ Хьэщхъуэжь Татьянэ.
Кърымым щекIуэкIа референдумым кърикIуахэмрэ Урысейм и цIыхухэм щахэупщIыхьым жаIахэмрэ зэрызэтехуэм нэрылъагъу къыпщещI ди къэралымрэ а щIыналъэмрэ зэгуэхыпIэ имыIэу зэрыщытыр. Хьэщхъуэжь Татьянэ сабийхэм гу лъаригъэтащ, зэгуэр езы Украинэми зэрищIауэ щытам хуэдэу, Кърымым и референдумыр дунейпсо мардэхэм сыт и лъэныкъуэкIи къезэгъыу къызэрызэрагъэпэщам. Апхуэдэу абы къыхигъэщхьэхукIащ КъухьэпIэ къэралхэми Украинэми щыпсэухэм иджыпсту Iуэхум и пэжыпIэм щыгъуазэ защIыну Iэмал зэрамыIэр, абы къыхэкIыу референдумыр зэрекIуэкIам и пэжыпIэр къазэрыгурымыIуэр.
Дерсым хиубыдэу сабийхэр зыщIэупщIахэм ящыщщ Украинэм газыр зэрыращэну щIыкIэмрэ абы и уасэр зэрагъэувымрэ, КъухьэпIэ къэралхэм Урысейм хуаIэ пыщIэныгъэхэр ягъэмэщIэну зэрагъэIум кърикIуэнкIэ хъунухэр, туризмэм и дунейпсо рынокым Кърымым щызэфIигъэкIыфынухэр, «Артек» зыгъэпсэхупIэ цIэрыIуэр зэфIагъэувэжынымкIэ гугъапIэхэр. Кърымым щат пенсэхэр урысей цIыхухэм иратым хуэдиз ящIын хуейуэ къыщIалъытам теухуа упщIэм и жэуапу Хьэщхъуэжь Татьянэ къигъэлъэгъуащ иджы Кърымри Севастополь къалэри я хуитыныгъэкIэ Урысей Федерацэм и дэтхэнэ щIыналъэми зэрыхуэдэр, абы къыхэкIыу и цIыхухэр хуитыныгъэкIэ зэхуигъэдэну къэралым и пщэ зэрыдэлъыр: «Абыи къыщымынэу, зауэ нэужь зэман шэджэладжэми, иужькIэ къэралыр зэкIэлъымыкIуэу щекIуэкIа лъэхъэнэми ди лъэпкъхэр зыр адрейм дэIэпыкъужу къогъуэгурыкIуэ».
ШколакIуэхэр апхуэдэу тегузэвыхьу щIэупщIащ Iэмалыншагъэ гуэрхэр къыкъуэкIрэ Урысейм дзэр къигъэсэбэпын хуей хъумэ кърикIуэнум. ХьэщIэм къыхигъэщхьэхукIащ ди къэралым и Iэтащхьэхэм губзыгъагъэ зэрахэлъыр, фочым и кIакхъу щIамычу абыхэм геополитикэм и Iуэху ин дыдэхэр зэрыдагъэкIыфыр: «Иджыпсту Путин Владимир дуней псом нэхъ пщIэшхуэ щызиIэ политикщ. Iэджэ лъандэрэ дымылъагъужауэ, иужь зэманым Урысейм псоми нэрылъагъу ящищIащ ар зи щхьэ Iуэху дэзыгъэкIыжыф, зыхуей унафэхэр къищтэу пхызыгъэкIыф къэрал лъэщу зэрыщытыр».
ЗэIущIэм и кIэухым школым и егъэджакIуэхэмрэ еджакIуэхэмрэ Хьэщхъуэжь Татьянэ фIыщIэ къыхуащIащ псалъэмакъ хьэлэмэт зэрыригъэкIуэкIам папщIэ.
Отаровэ ФатIимэ,
КъБР-м и Парламентым и пресс-IуэхущIапIэм и лэжьакIуэ.
